Diari Oficial de la Generalitat Valenciana


Sumari del DOGV 4525, del 19-06-2003 (2003/6891)

RESOLUCIÓ de 6 de juny de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'acord marc de col·laboració entre la Generalitat Valenciana i la Diputació de València per a la modernització de la gestió de les administracions locals.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4525

Data del DOGV
:   19-06-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/6891


Data del document
:   06-06-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * administració local
    * reforma administrativa
    * cooperació administrativa

RESOLUCIÓ de 6 de juny de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'acord marc de col·laboració entre la Generalitat Valenciana i la Diputació de València per a la modernització de la gestió de les administracions locals. [2003/M6891]
  
Subscrit, després de la tramitació prèvia reglamentària, entre la Generalitat Valenciana i la Diputació de València, el 5 de maig de 2003, un acord marc de col·laboració per a la modernització de la gestió de les administracions locals, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0510/2003, i que figura com a annex d'aquesta resolució.
  
València, 6 de juny de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Acord marc de col·laboració entre la Generalitat Valenciana i la Diputació de València per a la modernització de la gestió de les administracions locals.
  
València, 5 de maig de 2003.
  
Reunits
  
D'una part, José Joaquín Ripoll Serrano, vicepresident del Govern Valencià, facultat per a este acte, i tots els acords que se'n deriven en virtut de l'Acord del Ple del Consell de data .29 d'abril de 2003.
  
I d'una altra, Fernando Giner Giner, president de la Diputació de València, especialment facultat per a este acte en virtut de l'Acord de 25 de març de 2003, assistit pel secretari José Manuel Chirivella Moret, com a fedatari i assessor legal preceptiu, en compliment del que establixen els articles 2 h) i 3 e) del Reial Decret 1.174/1987, de 18 de setembre.
  
Ambdós actuen en l'exercici dels seus respectius càrrecs i amb la representació que ostenten, reconeixen la seua competència per a la subscripció del present acord.
  
Manifesten
  
La Generalitat Valenciana ha posat en marxa el 2n Pla de Modernització de la Comunitat Valenciana, modernitza.com, en què es determina com un dels seus quatre àmbits d'actuació la modernització i racionalització de les administracions locals, per al qual estan previstos, dissenyats i, en diversos casos, ja iniciats diversos projectes específics.
  
Així mateix, la Diputació de València està impulsant la modernització i racionalització de la gestió dels ajuntaments per mitjà de les tecnologies de la informació i les comunicacions i els servicis d'atenció al ciutadà i a l'ajuntament de la Diputació en directe. En definitiva, amb múltiples iniciatives i projectes ja iniciats o planificats.
  
Per tot això, la Generalitat Valenciana i la Diputació de València estan en un permanent procés de col·laboració, que s'ha traduït tant en ajuda als ajuntaments per mitjà de maquinari, programari i servicis, com en el desenrotllament de programari d'aplicació (Asiasoft I, Asiasoft II, Asiasoft III, Asiasoft2001 i Infosoft 2003), promoció de les telecomunicacions, formació, etc., destinat al món municipal.
  
En l'actualitat, els paradigmes vigents són la Gestió de Qualitat i la Societat de la Informació i el Coneixement. En este context i en el present estat dels ajuntaments de la província de València, els objectius qualitatius en informàtica i organització en l'administració local de la província han de focalitzar-se en els servicis de teleadministració i reenginyeria de processos.
  
La Generalitat Valenciana i la Diputació de València firmaren un Acord marc amb data 9 de juliol de 1996 amb l'objecte de col·laborar amb l'assistència a les administracions locals de la província de València en les tasques d'informatització i organització internes.
  
En conseqüència de tot això, ambdues parts establixen les següents
  
Clàusules
  
Primera
  
És objecte del present acord marc establir un entorn general de col·laboració entre la Generalitat Valenciana i la Diputació de València per a la modernització i racionalització de la gestió de les administracions locals de la província de València per mitjà de les tecnologies de la informació i les comunicacions (TIC) i la reenginyeria de processos, amb l'objectiu estratègic de l'extensió de la Societat de la Informació i el Coneixement i la Gestió de Qualitat. Este acord marc deroga i substituix l'Acord marc existent entre ambdues institucions, firmat el 9 de juliol de 1996.
  
Segona
  
La Generalitat Valenciana i la Diputació de València coordinaran els seus recursos humans en un equip conjunt per a abordar, de forma sistemàtica, les tasques de desenrotllament i implantació de les TIC en els ajuntaments de la província.
  
La direcció estratègica dels projectes correspondrà conjuntament a la Direcció General de Telecomunicacions i Modernització i a la Delegació de Gestió Informàtica i Organització de la Diputació. La direcció tècnica, el seguiment i la supervisió dels projectes correspondrà, conjuntament, per part de la Diputació, al Servici de Gestió Informàtica, i per part de la Generalitat Valenciana, a l'Àrea d'Infocentre en la vessant d'extensió de la Societat de la Informació i el Coneixement, i a l'Àrea de Qualitat i Racionalització dels Servicis Públics en la vessant de Gestió de Qualitat.
  
Tercera
  
Anualment la Generalitat Valenciana i la Diputació de València firmaran, en funció de les indicacions del 2n Pla de Modernització de la Comunitat Valenciana, modernitza.com, i de les necessitats detectades en les administracions locals, un conveni específic en el qual s'establiran les accions i projectes a desenrotllar. El conveni arreplegarà, més en concret, les aportacions que cada institució fa al compliment dels objectius. Les dites aportacions hauran de ser substanciades en béns i/o servicis que, una vegada conveniada la seua distribució, haurà de proporcionar cada institució en la part que li corresponga. Les aportacions d'ambdues institucions hauran de situar-se entorn del 50% del total.
  
Quarta
  
La Diputació col·laborarà en la implantació i extensió del projecte Infoville 21, de manera especial en la part corresponent a la gestió i teleadministració municipals, convencionalment conegudes com a Infosoft 2003, i en la Gestió de Qualitat.
  
Quinta
  
La Generalitat Valenciana i la Diputació de València impulsaran la seua mútua presència en tots els fòrums i esdeveniments d'impuls de les tecnologies de la informació i les comunicacions, la Societat d'Informació i el Coneixement, i la Gestió de Qualitat de la Comunitat Valenciana.
  
Sexta
  
Tots els aplicatius i sistemes per a ús de les entitats locals que es desenrotllen i implanten tindran el suport del Pla de Formació per a les Corporacions Locals en Tecnologies de la Informació, que es confeccionarà anualment, en règim de gestió conjunta per ambdues institucions, i s'impartirà en les sales d'informàtica del Servici de Gestió Informàtica i Organització de la Diputació.
  
Sèptima
  
El present acord es considera de duració indefinida, excepte denúncia d'alguna de les parts.
  
En prova de conformitat, ambdues parts subscriuen el present acord en el lloc i data dalt indicats, i queden dos exemplars en poder de cada una de les parts.
  
El vicepresident del Govern Valencià,
  
JOSÉ JOAQUÍN RIPOLL SERRANO
  
El president de la Diputació de València,
  
FERNANDO GINER GINER
  
El secretari general de la Diputació de València,
  
JOSÉ MANUEL CHIRIVELLA MORET